
Vatta és grafitalapú szilárd fázisú extrakciós rendszerek fejlesztése és alkalmazása prosztata- és emlőtumoros szövetek glükózaminoglikán tartalmának vizsgálatára

Napjaink legelterjedtebb tumoros elváltozásai között szerepel a prosztatarák és az emlőrák, így molekuláris folyamatainak mélyebb megértése kiemelt fontosságú. Ezen betegségek lefolyásában meghatározó molekulák a glükózaminoglikánok (GAG-ok), melyek ismétlődő diszacharid egységekből felépülő, lineáris, szulfatált poliszacharid láncok. Vizsgálatuk elterjedt módszere az enzimatikus emésztés során keletkező diszacharidok HPLC MS meghatározása. A mérés előtt szükséges a minták tisztítása, ami számos kihívást tartogat. A szakirodalomban korábban nem volt példa GAG-ok tisztítási módszereinek átfogó elemzésére.
Kutatómunkám céljául tűztem ki egy olcsó és hatékony szilárd fázisú extrakciós (SPE) módszer fejlesztését kis mennyiségű biológiai mintákból kinyert heparán-szulfát (HS) és kondroitin-szulfát (CS) GAG diszacharidok tisztítására. A fejlesztett módszert alkalmazva pedig célom volt összehasonlítani prosztata- és emlőrákos szövetek GAG összetételét.
Első lépésként kifejlesztettem egy saját töltésű vatta-alapú HILIC SPE módszert. Optimáltam az állófázis típusát, mennyiségét, valamint a felviteli és elúciós oldószerek összetételét, mennyiségét és hőmérsékletét. A módszer a polárisabb diszacharidok tisztítására volt alkalmazható. Következő lépésben több grafitalapú SPE módszer vizsgálatát végeztem el, kimutatva, hogy az apolárisabb diszacharidok tisztítására alkalmasak. Mindezt figyelembe véve, kifejlesztettem egy kombinált módszert a két állófázis alkalmazásával, mely alkalmasnak bizonyult GAG diszacharidok tisztítására kis mennyiségű komplex biológiai mintákból.
Munkám második felében összehasonlítottam jóindulatú prosztata megnagyobbodásos, prosztatarákos, emlőrákos és hozzá tartozó környező normál szöveti régiók CS, HS, valamint proteoglikán vázfehérje összetételét. Mindkét szövettípus esetén növekedés tapasztalható a tumoros elváltozások kialakulásával a HS és CS láncok összmennyiségében. A HS szulfatációjának mértéke mindkét szövet esetén alacsonyabb volt a tumoros régiókban, míg a CS szulfatációja a prosztataszövetekben alacsonyabb, az emlőszövetekben pedig magasabb volt a tumoros régiókban a nem-tumoros szöveti részekhez képest. Emellett több azonos és eltérő irányú változás volt kimutatható az egyes szulfatációs pozíciók betöltöttségében is.
A kifejlesztett módszerekkel kimutatott változások hozzájárulhatnak a tumoros elváltozások folyamatainak megértéséhez, és nagy esetszámú validálásuk után újfajta diagnosztikai és kezelési módszerek fejlesztéséhez.



